เคลมน้ำท่วมแบบได้เงินเร็ว
สวัสดีปีมังกร 2555 เชื่อว่า ณ วันนี้ น้ำในหลายพื้นที่คงแห้งเหือดกันไปแล้ว
3 ม.ค. 2555

โดย...วารุณี อินวันนา
สวัสดีปีมังกร 2555 เชื่อว่า ณ วันนี้ น้ำในหลายพื้นที่คงแห้งเหือดกันไปแล้ว และได้เวลาในการเตรียมเดินเอกสารยื่นเรื่องเรียกร้องค่าสินไหมทดแทนจากบริษัทประกันภัย สำหรับผู้ที่มีการทำประกันภัยน้ำท่วมเอาไว้
ทั้งนี้ ได้รวบรวมวิธีการเรียกร้องค่าสินไหมทดแทน ที่ทำให้สามารถได้รับเงินชดเชยเร็ว จากการแนะนำของ ประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) และ ตนุภัทร รัตนพูลชัย ผู้ช่วยเลขาธิการ คปภ. ที่ได้ให้คำแนะนำแก่ผู้ประกอบการอุตสาหกรรม มาไว้เป็นแนวทาง 




 
ก่อนอื่น มาทำความรู้จักการทำงานของ กรมธรรม์ประกันชีวิต ผู้ทำประกัน จะได้รับความคุ้มครองกรณีเสียชีวิตจากน้ำท่วม และจะจ่ายจากทุกกรมธรรม์ที่มี เช่น ผู้เสียชีวิตน้ำท่วม มีกรมธรรม์ประกันชีวิต 10 ฉบับ ทำไว้กับ 10 บริษัท ทุกบริษัทจะจ่ายค่าสินไหมทดแทนตามสัญญาประกันภัยที่มีทั้งหมดตามวงเงินความคุ้มครอง หรือทุนประกันภัยที่กำหนดไว้ และเบี้ยประกันจะเท่ากัน สำหรับเพศและอายุ ที่อยู่ในช่วงเดียวกัน 
ขณะที่ กรมธรรม์ประกันภัย จะชดใช้ตามความเสียหายจริง แม้ว่าผู้ได้รับความเสียหาย จะทำประกันในวงเงินเท่าไหร่ก็ตาม กับกี่บริษัทก็ตาม ก็จะจ่ายตามความเสียหายจริงเท่านั้น และเบี้ยประกันภัยจะไม่เท่ากัน ขึ้นอยู่กับเงื่อนไขความคุ้มครอง สถานที่ตั้งของทรัพย์สิน ประเภททรัพย์สิน ความปลอดภัย วงเงินความคุ้มครอง 
สำหรับกรมธรรม์ประกันภัยที่ให้ความคุ้มครองภัยน้ำท่วม ประกอบด้วย 
หนึ่ง การประกันภัยรถยนต์จะให้ความคุ้มครองสำหรับรถยนต์ที่ได้ทำประกันภัยประเภท 1 เท่านั้น การจ่ายค่าสินไหมทดแทน ถ้ารถยนต์ได้รับความเสียหายจากน้ำท่วมจนไม่อาจซ่อมให้อยู่ในสภาพเดิมได้ หรือเสียหายไม่น้อยกว่า 70% ของมูลค่ารถยนต์ บริษัทประกันภัยจะจ่ายค่าสินไหมทดแทนเต็มตามทุนประกัน 
การเรียกร้องค่าสินไหมทดแทน ผู้เอาประกันต้องจัดเตรียมใบขับขี่ บัตรประจำตัวประชาชน สำเนากรมธรรม์ประกันภัย และทะเบียนรถยนต์ 
สอง การประกันอัคคีภัย ที่ซื้อความคุ้มครองภัยน้ำท่วมเพิ่ม จะได้รับความคุ้มครองตามความเสียหายตามที่ระบุไว้ในกรมธรรม์ และการประกันความเสี่ยงภัยทรัพย์สิน Industrial All Risks (IAR) เป็นการประกันความเสี่ยงซึ่งคุ้มครองความเสียหาย ต่อทรัพย์สินอันเกิดจากภัยต่างๆ รวมถึงภัยน้ำท่วมด้วย




 
หากยังไม่แน่ใจว่า กรมธรรม์ประกันภัยที่มีอยู่มีความคุ้มครองน้ำท่วมหรือไม่ ให้ถามตัวแทน นายหน้า หรือบริษัทประกันภัยเจ้าของกรมธรรม์ หากยังไม่เข้าใจอีก ให้โทร.ถาม 1186 คปภ. จะยึดบรรทัดฐานของบ้านเพื่อน โรงงานข้างๆ มาเป็นเกณฑ์ไม่ได้ เนื่องจากเงื่อนไขของแต่ละแห่งจะแตกต่างกัน
การเรียกร้องให้ชดใช้ค่าสินไหมทดแทน ผู้เอาประกันภัยที่ได้รับความเสียหายต้องแจ้งให้บริษัทประกันภัยทราบเป็นลายลักษณ์อักษร ซึ่งต้องแจ้งรายละเอียดทรัพย์สินที่เสียหายและมูลค่าของทรัพย์สินนั้นๆ พร้อมหลักฐานเกี่ยวข้องกับการทำประกันภัย และถ่ายภาพมุมกว้างให้เห็นสภาพน้ำท่วมทรัพย์สินนั้นๆ เพื่อการพิจารณาชดใช้ค่าสินไหมทดแทนได้รวดเร็วยิ่งขึ้น
ทั้งนี้ ผู้เรียกร้องต้องจำชื่อหัวหน้าทีมเคลม ที่เข้าไปประเมินราคาทรัพย์สิน ถ่ายเอกสารหลักฐานที่ยื่นเคลมเก็บไว้กับตัว 1 ชุด เพื่อป้องกันการสูญหายของเอกสาร หากผู้รับเรื่องไปแล้วอาจจะเกิดความผิดพลาดได้ จะได้ยื่นใหม่ทันที และแจ้งชื่อหัวหน้าทีมเคลมด้วย จะได้ง่ายในการติดตามเรื่อง
ขณะที่ วิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย และรองผู้จัดการใหญ่บริษัท มิตซุย สุมิโตโม อินชัวรันซ์ มีเคล็ดลับมาแนะนำว่า ลูกค้าไม่จำเป็นต้องรอรับเงินทั้งก้อนในคราวเดียว อาจจะใช้สิทธิขอให้บริษัทประกันภัยจ่ายสินไหมทดแทนออกมาบางส่วนก่อน ซึ่งในทางปฏิบัติจะมีการจ่ายให้ก่อน 10% 15% หรือ 20% เพื่อจะได้มีเงินนำไปใช้หมุนเวียนในโรงงานและบริษัท
สำหรับที่ผ่านมา บริษัทประกันภัยทั้งระบบ มีการจ่ายสินไหมทดแทนบางส่วนให้แก่ผู้ประกอบการอุตสาหกรรมแล้วประมาณ 1 หมื่นล้านบาท เพื่อให้ลูกค้ามีสภาพคล่องในการนำไปใช้ฟื้นฟูบริษัทก่อนรอเงินจากบริษัทประกันภัยต่อส่งเข้ามา
ทั้งนี้ ตัวแทนจากภาครัฐและเอกชน ยืนยันว่า หากทำตามแนวทางข้างต้น จะได้รับเงินชดใช้ค่าสินไหมทดแทนที่รวดเร็ว ลืมคำพูดที่ว่า ประกันภัยรับง่าย แต่จ่ายยากไปเลย